E-pad Brezel diabarzh Spagn e tegemeras repuidi eus Katalonia. E-pad an Eil Brezel-bed e reas war-dro abadennoù radio okitaneg e Haute-Garonne. Dan 9 a viz Mezheven 1944 avat e voe harzet Salvat gant an Alamaned, asambles gant un toullad tud all e Toloza. Gant tri beleg all eus skol-veur gatolik Toloza e voe kaset da gamp-bach Neuengamme, e-kichen Hamburg. Eno e skrivas un deizlevr. Distreiñ a reas da Doloza e miz Mae 1945 hag adstagañ gant e labour kelenner en Ensavadur Katolik Toloza. E 1958 e savas ar chentañ pirchirinded okitanek da Lourd, ha graet e vez bep bloaz abaoe.